### NN 109/2016 (25.11.2016.), Presuda Visokog upravnog suda Republike Hrvatske broj: Usoz-78/16-5 od 28. listopada 2016.

VISOKI UPRAVNI SUD REPUBLIKE HRVATSKE

2372

PRESUDA

Visoki upravni sud Republike Hrvatske u vijeću sastavljenom od sudaca toga suda Lidije Vukičević, predsjednice vijeća, mr. sc. Inge Vezmar Barlek, Eveline Čolović Tomić, Ane Berlengi Fellner i Arme Vagner Popović, članova vijeća, uz sudjelovanje više sudske savjetnice Marine Zagorec, zapisničarke, u postupku ocjene zakonitosti općeg akta po službenoj dužnosti, na sjednici održanoj 28. listopada 2016.

presudio je

Ukida se točka 9. Odluke o prijelazu studenata s drugih visokih učilišta, Veleučilišta »Nikola Tesla« u Gospiću, klasa: 003-08/16-02/01, urbroj: 2125/61-01-16-108 od 12. srpnja 2016. u dijelu u kojem glasi: »…stupa na snagu danom donošenja«, a …«.

Obrazloženje

Odredbom članka 83. stavak 2. Zakona o upravnim sporovima (»Narodne novine«, broj 20/10., 143/12. i 152/14. – dalje u tekstu: ZUS), propisano je da postupak ocjene zakonitosti općeg akta Visoki upravni sud može pokrenuti po službenoj dužnosti na temelju obavijesti građana, pučkog pravobranitelja ili na zahtjev suda.

Zaprimljenim podneskom od 22. srpnja 2016., Sud je obaviješten o donijetoj odluci Veleučilišta »Nikola Tesla« u Gospiću kojom je odlučeno o prijelazu studenata s drugih visokih učilišta, radi ocjene zakonitosti tog općeg akta. U ovoj obavijesti je navedeno da se odluka odnosi na potencijalno mnogo studenata, a stupa na snagu danom donošenja, prije nego što je objavljena, što se smatra suprotno zakonu, kao i u dijelu u kojem se dostava molbi za prijelaz ograničava samo na dva načina, osobno ili preporučeno, ali ne i elektronskim putem.

Sud je pozvao donositelja akta Veleučilište Nikola Tesla u Gospiću da se očituje na navode predlagatelja, koji je u svom odgovoru od 24. kolovoza 2016., naveo da je osporavana odluka o prijelazu studenata s drugih visokih učilišta na snazi, te da je sastavljena prema pozitivnim propisima Republike Hrvatske i nije protivna Ustavu i zakonima, podzakonskim aktima, te internim ili autonomnim aktima Veleučilišta.

Smatra da zahtjev podnositelja ne sadržava sve propisane i potrebne elemente prema članku 84. stavak 1. ZUS-a, te da Visoki upravni sud mora utvrditi je li osporavana odluka opći akt, pa tek ako utvrdi da jest, upustiti se u preispitivanje zakonitosti osporavane odluke. Nadalje, sud treba utvrditi je li ocjena zakonitosti u nadležnosti nekog drugog tijela odnosno je li osigurana druga zaštita kao npr. prigovor dekanu.

Zaključno, predlaže Sudu da na temelju članka 85. ZUS-a odbaci zahtjev podnositelja za ocjenu zakonitosti, a podredno zahtjev odbije kao neosnovan, odnosno da obustavi postupak za ocjenu zakonitosti.

Sud je u ovom slučaju odlučio postupak pokrenuti po službenoj dužnosti u smislu već navedene odredbe članka 83. stavak 2. ZUS-a.

Prema članku 3. stavak 2. ZUS-a, predmet upravnog spora je i ocjena zakonitosti općeg akta jedinice lokalne i područne (regionalne) samouprave, pravne osobe koje imaju javnu ovlast i pravne osobe koja obavlja javnu službu.

Odluka o prijelazu studenata s drugih visokih učilišta, klasa: 003-08/16-02/01, urbroj: 2125/61-01-16-108 od 12. srpnja 2016., koju je donijelo Stručno vijeće Veleučilišta na temelju članka 45. Statuta Veleučilišta »Nikola Tesla« u Gospiću predstavlja opći akt u smislu odredbe članka 3. stavak 2. ZUS-a, jer proizvodi pravne posljedice u odnosu na prava studenata.

Stručno vijeće u svom djelokrugu rada odlučuje o pitanjima nastavne, stručne i znanstvene djelatnosti Veleučilišta (članak 45. stavak 1. točka 2. Statuta).

Točka 9. Odluke o prijelazu studenata s drugih visokih učilišta glasi:

»Odluka stupa na snagu danom donošenja, a objavljuje se na oglasnoj ploči i Internet stranici Veleučilišta«.

Ustav Republike Hrvatske (»Narodne novine«, broj 85/10. – proč. tekst, 56/90., 135/97. 8/98., 113/00., 124/00., 28/01., 41/01., 55/01., 76/10., 85/10., 5/14.), u članku 90. stavak 2. određuje da propisi tijela koja imaju javne ovlasti, prije stupanja na snagu moraju biti objavljeni na dostupan način u skladu sa zakonom.

Odredbom članka 82. stavak 1. Zakona o znanstvenoj djelatnosti i visokom obrazovanju (»Narodne novine«, broj 123/03., 198/03., 105/04., 174/04., 2/07., 46/07., 45/09., 63/11., 94/13., 139/13., 101/14., 60/15.), propisano je da se Statutom visokog učilišta, odnosno općim aktom o pravilima studiranja pobliže uređuju pravila o ispitima (pisani, usmeni, praktični dio ispita, sustav preduvjeta i sl.), žalbi na ocjenu, postupku ponavljanja ispita, sadržaju, obliku i načinu vođenja isprava o ispitima, osiguranju javnosti na ispitima, pravu uvida u ispitne rezultate te po potrebi i o drugim pitanjima.

Prema stavku 2. tog članka Zakona, opći akti iz stavka 1. objavljuju se na način da budu dostupni javnosti, posebice studentima i pristupnicima za stjecanje statusa studenta.

Naime, ustavno je pravilo da zakoni stupaju na snagu najranije osmog dana od dana objave, osim ako nije zbog osobito opravdanih razloga zakonom drukčije određeno.

Prema stajalištu Ustavnog suda Republike Hrvatske izraženom u odluci, broj: U-I-3845/2006 od 23. siječnja 2013. (»Narodne novine«, broj 12/13.) iznimka od redovitog vakacijskog razdoblja (»osmi dan od dana njegove objave«) određuje se za zakon, ali ne i za drugi propis, pod uvjetom da je iznimka propisana zakonom i da postoje osobito opravdani razlozi za tu iznimku (točka 8. odluke Ustavnog suda). U istoj odluci dalje Ustavni sud zaključuje kako nema ustavnih zapreka za davanje ovlasti »državnim tijelima« da u iznimnim okolnostima sama određuju odstupanja od općeg zakonskog pravila koje glasi: »Pravilnici, naredbe i napuci … stupaju na snagu najranije osmoga dana od dana objave …« (točka 16.1. odluke Ustavnog suda). Međutim, u tom slučaju zakonom treba biti uređena obveza zakonom ovlaštenih donositelja drugih propisa da na jasan i dostupan način obrazlože »osobito važne razloge« zbog kojih je potrebno da drugi propis iznimno stupi na snagu prvi dan od dana objave u Narodnim novinama (točka 17. odluke Ustavnog suda).

Imajući na umu navedeno, ni stupanje na snagu općih akata koje donose tijela koja imaju javne ovlasti ne može biti drukčije od pravila koja važe za stupanje na snagu zakona i drugih propisa.

Zakon o znanstvenoj djelatnosti i visokom obrazovanju nije predvidio iznimne okolnosti zbog kojih bi opći akti koji se odnose na pitanja vezana uz studij stupili na snagu danom donošenja.

Stoga Sud nalazi nezakonitom dio odredbe Odluke kojom je propisano da odluka stupa na snagu danom donošenja.

Sud ne nalazi nezakonitom Odluku u dijelu u kojem u točki 2. propisuje da se zamolba za prijelaz dostavlja osobno ili preporučeno, pri čemu ne predviđa mogućnost podnošenja molbe elektronskim putem. Ocijenjeno je da nema osnove za pokretanje po službenoj dužnosti postupka ocjene zakonitosti u tom dijelu Odluke, jer je donositelj akta odabrao mogućnosti u okviru onih predviđenih Zakonom o općem upravnom postupku (»Narodne novine« broj 47/09).

Primjenom odredbe članka 86. stavak 3. ZUS-a, Sud je donio odluku kao u izreci ove presude, a prema odredbi članka 86. stavak 4. ZUS-a, ukinuti dio odredbe općeg akta prestaje važiti danom objave ove presude u »Narodnim novinama«.

Broj: Usoz-78/16-5

Zagreb, 28. listopada 2016.

Predsjednica vijeća
Lidija Vukičević, v. r.